Kalnas dvaro vietoje
Į šiaurę nuo Sartų ežero yra Tiltamiškio piliakalnis. Labai seniai to piliakalnio vietoje buvęs didelis ir gražus dvaras. Tą dvarą valdžiusi labai žiauri ponia. Vieną sykį užklydęs tenai elgeta ir pamatęs tuos gražius rūmus nuėjo prašyti išmaldos. Žiauri ponia užpjudžiusi jį šunimis. Ponia turėjusi pakabinamą tiltą ir kasdien važiuodavusi per ežerą į kitus savo rūmus. Elgeta tai sužinojo ir sumanė jai atkeršyti: jis nuėjo prie ežero ir nukabino jos tiltą. Ponia, kaip visuomet, nieko nežinodama skubiai važiavo ketvertu arklių geležinėje karietoje ir užvažiavusi ant tilto pradėjo skęsti. Pamačiusi, kad jokios pagalbos nebėra, ji ir prakeikusi savo dvarą šiais žodžiais:

– Skęstu aš, tegul skęsta ir mano dvaras per žemes!

Sulig tais žodžiais ir nuėjęs visas tos ponios dvaras per žemes, o jo vietoje pasidaręs didelis kalnas.

Padavimai
Padavimai apie piliakalnius